**Broj: 711-I-338-P-123-19/21-10-17**

Zagreb, 11. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Joška Dujmovića, općinskog načelnika Općine Primorski Dolac i dužnosnika Josipa Penića, zamjenika općinskog načelnika Općine Primorski Dolac,** na 107. sjednici, održanoj 11. prosinca 2020.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Joška Dujmovića, općinskog načelnika Općine Primorski Dolac, zbog moguće povrede članka 5. stavka 1. ZSSI-a, koja proizlazi iz donošenja dvije odluke o prihvatu ponuda od 27. veljače 2019. i 26. kolovoza 2019., kojima je nastao poslovni odnos Općine Primorski Dolac s obrtom Namještaj Mišković, obrt za proizvodnju i usluge, u vlasništvu njegova vjenčanog kuma, čime je moglo doći do nesavjesnog i pristranog obnašanja navedene dužnosti.**
2. **Postupak za odlučivanje o sukobu interesa protiv dužnosnika Josipa Penića, zamjenika općinskog načelnika Općine Primorski Dolac, neće se pokrenuti, obzirom da iz zaprimljenog očitovanja i dokumentacije proizlazi da je prilikom provedbe Javnog natječaja u sklopu projekta „Zajedno želimo, zajedno možemo“, financiranog sredstvima Europskog socijalnog fonda, po kojem je zaposlena njegova supruga, dužnosnik o njenoj prijavi pravovremeno obavijestio općinskog načelnika Općine Primorski Dolac i predsjednika Općinskog vijeća Općine Primorski Dolac te da ni na koji način u tom Javnom natječaju nije sudjelovao.**
3. **Poziva se dužnosnik Joško Dujmović da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke, te na ostale navode iz obrazloženja ove odluke.**

Obrazloženje

U Povjerenstvu je dana 4. travnja 2019.g. pod brojem 711-U-1534-P-123/19-01-3 zaprimljena neanonimna prijava mogućeg sukoba interesa podnesena protiv dužnosnika Joška Dujmovića, općinskog načelnika Općine Primorski Dolac te dužnosnika Josipa Penića, zamjenika općinskog načelnika Općine Primorski Dolac, povodom koje se vodi predmet P-123/19.

U navedenoj prijavi u bitnome se navodi da su Općini Primorski Dolac dodijeljena bespovratna sredstva iz Europskog socijalnog fonda temeljem ugovora o dodjeli bespovratnih sredstava pod nazivom „ZAJEDNO ŽELIMO, ZAJEDNO MOŽEMO ", čije su ugovorne strane Ministarstvo rada i mirovinskoga sustava, kao upravljačko tijelo, Hrvatski zavod za zapošljavanje, kao Posredničko tijelo razine 2, te navedena Općina, kao korisnik bespovratnih sredstava. U prijavi se navodi da iz odluke o izboru kandidatkinja, koja je objavljena dana 13. studenoga 2018., proizlaze nepravilnosti, obzirom da pojedini kandidati nisu ispunjavali propisane uvjete, a jedna kandidatkinja je u rodbinskom odnosu s dužnosnikom Josipom Penićem. Naime, ističe se da je u istoj odluci objavljeno da je ……….., koja ima identično prezime kao i zamjenik općinskog načelnika dužnosnik Josip Penić, primljena u radni odnos.

Prijavi je priložena odluka o izboru kandidatkinja za obavljanja poslova pružanje usluge i podrške osobama starije životne dobi – Projekt „Zajedno želimo, zajedno možemo“, koji se financira iz Europskog socijalnog fonda od 14. studenoga 2018., koju je donio dužnosnik Joško Dujmović, općinski načelnik Općine Primorski Dolac, u kojoj se pod rednom brojem 4. navodi ime …………..

Nadalje, u Povjerenstvu je dana 29. studenoga 2019. pod brojem: 711-U-4018-P-346/19-01-4 zaprimljena anonimna prijava mogućeg sukoba interesa protiv dužnosnika Joška Dujmovića, općinskog načelnika Općine Primorski Dolac, povodom koje je otvoren predmet P-346/19, koji je obzirom da se odnosi na istog dužnosnika u predmetu se vodi pod brojem P-123/19 te se u bitnome dijelu iznosi međusobno povezane okolnosti, zaključkom Broj: 711-I-437-P- P-346/19-02-19 od 5. ožujka 2020. spojen s ovim predmetom.

U toj se prijavi navodi da se u Općini Primorski Dolac sklapaju ugovori u postupcima jednostavne nabave sa privatnim izvođačima, o čemu odlučuje općinski načelnik, a navedeni poslovni obuhvaćaju izgradnju zida na vidikovcu, sadnju 8 sadnica koštela za iznos od 197.500,00 kn, izradu namještaja u poslovnom odnosu sa obrtom dužnosnikova vjenčanog kuma u iznosu od 10.500,00 kn, sklapanje ugovora o održavanju nerazvrstanih cesta na iznos od 211.507,50 kn, uređenje poljskih putova do ograde dužnosnikove kuće na iznos od 100.000,00 kn te usluge računovodstva na iznos od 57.000,00 kn. Predlaže se izvršiti provjeru trošenja sredstava općinskog proračuna.

Također se u navedenoj prijavi iznosi da je u Općini Primorski Dolac zaposlena supruga dužnosnika Josipa Penića, zamjenika općinskog načelnika Općine Primorski Dolac.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga su dužnosnici Joško Dujmović i Josip Penić, povodom obnašanja dužnosti općinskog načelnika Općine Primorski Dolac, odnosno zamjenika općinskog načelnika Općine Primorski Dolac, obvezni postupati sukladno odredbama ZSSI-a.

Povjerenstvo je u svrhu stjecanja pravno relevantnih saznanja koje upućuju na moguću povredu ZSSI-a, dopisom Broj: 711-I-811-P-123/19-02-17 od 10. travnja 2019. u pogledu ispitivanja navoda prijave zaprimljene 4. travnja 2019. zatražilo od Općine Primorski Dolac dostavu cjelokupne dokumentacije koja se odnosi na provedbu Javnog natječaja za potrebe projekta „ZAJEDNO ŽELIMO, ZAJEDNO MOŽEMO“, iz 2018.g., što obuhvaća prijedloge, odluke, zapisnike o učinjenim radnjama, prijave svih kandidatkinja te sklopljene ugovore s državnim tijelima i odabranim kandidatkinjama.

Općina Primorski Dolac očitovala se dopisom, KLASA: 041-01/19-01/02, URBROJ: 2134/02-01/01-19-2 od 17. travnja 2019.g. u kojem se navodi da Općina Primorski Dolac spada u brdsko-planinsko područje i nerazvijeni dio Splitsko-dalmatinske županije, zbog čega je Ministarstvo regionalnog razvoja i fondova Europske unije Općinu svrstalo među najsiromašnije općine navedene županije. Navodi se da je sukladno podacima Državnog zavoda za statistiku u 2011. godini broj stanovnika na području Općine Primorski Dolac iznosio 770, od čega je 298 ljudi starije životne dobi, što je bio pokazatelj potrebe za realizacijom projekta kojim se ostvaruje pružanje pomoći stanovnicima u starijoj životnoj dobi u ruralnom području, na kojem su osnovne usluge udaljene i nedostupne starijim osobama.

Nadalje se navodi da Općina Primorski Dolac ulaže ogromne napore u sprječavanju depopulacije stanovništva i ostvarivanju životnih uvjeta te da je još tijekom 2017.g. pokrenuto ispitivanje za sudjelovanje u navedenom projektu. Poziv za iskaz interesa upućen je krajnjim korisnicima, osobama starije životne dobi i nezaposlenim ženama te je tijekom cijelog pripremnog razdoblja partner u projektu bio Centar za socijalnu skrb, podružnica Kaštel Sućurac, s čijim su predstavnicima održani radni sastanci i pisana provjera prihvatljivosti krajnjih korisnika u sklopu provedbe istog projekta u smislu utvrđivanja je li krajnji korisnici već koriste istu ili sličnu mjeru od Centra za socijalnu skrb.

Također se iznosi da je Općina Primorski Dolac prije prijave na natječaj, koji je nekoliko puta bio odgođen od strane Ministarstva rada i mirovinskog sustava, zaprimila 96 iskaza interesa krajnjih korisnika za pomoć u kući i 19 iskaza interesa nezaposlenih žena, što je učinjeno u svrhu formiranja projektnog prijedloga i proračuna projekta, obzirom da je Općina Primorski Dolac u teškoj financijskoj situaciji te je na osnovi iskazanih interesa izrađena analiza troškova projektnog prijedloga i u konačnici prijavljen projekt za 96 krajnjih korisnika i 19 nezaposlenih žena. Održani su i sastanci sa partnerima u projektu, Centrom za socijalnu skrb, Kaštel Sućurac i Hrvatskim zavodom za zapošljavanje, podružnica Kaštel Sućurac te se napominje da su uloženi veliki napori pri savjetovanju krajnjih korisnika o dobrobitima samog projekta i osiguranju povjerenja za njihovo sudjelovanje u istom, i to zbog dobi i nepovjerenja korisnika u najavljeni projekt.

Općina o dopisu navodi da je izradu projektnog prijedloga povjerila Razvojnoj agenciji Varaždinske županije - AZRA d.o.o. Varaždin, te sklopila ugovor o prijavi projektnog prijedloga „Zajedno želimo, zajedno možemo". Nakon razdoblja čekanja na realizaciju projekta u trajanju od 1 i pol godine, Ministarstvo rada i mirovinskog sustava donijelo je Odluku o financiranju projekta iz Europskog socijalnog fonda od 3. rujna 2018., a Ugovor o financiranju potpisan je dana 17. listopada 2018. Potom je općinski načelnik dužnosnik Joško Dujmović dana 22. listopada 2018. donio Odluku o raspisivanju natječaja za prijam u radni odnos na određeno vrijeme u sklopu Projekta: „Zajedno želimo, zajedno možemo", koji je objavljen na internetskim stranicama Općine 29. listopada 2018. te je njime oglašeno zapošljavanje na određeno vrijeme od 24 mjeseca, s datumom zapošljavanja 19. studenog 2018., za 19 osoba ženskog spola.

Navodi se da je navedenim javnim pozivom određeno da se na njega, kao korisnici usluge, mogu javiti osobe starije od 65 godina, osobe mlađe od 65 godina u nepovoljnom položaju i osobe koje pravo na socijalnu skrb, uslugu potpore i podrške osobama u nepovoljnom položaju ne ostvaruju po drugoj osnovi. Na poziv se prijavilo 96 ljudi starije životne dobi, prijave su proslijeđene Centru za socijalnu skrb, koji je, nakon provjere, dostavio očitovanje da prijavitelji zadovoljavaju uvjete projekta i ne ostvaruju istu vrstu pomoći putem Centra za socijalnu skrb, odnosno da su prihvatljivi kao korisnici, uz napomenu da Centar za socijalnu skrb Kaštela u tom trenutku ne provodi takvu vrstu usluga na području Općine Primorski Dolac.

Općina ističe da su se na javni natječaj za zapošljavanje prijavile ukupno 23 nezaposlene žene, nakon čega je Općina Primorski Dolac 9. studenog 2018.g. uputila Hrvatskom zavodu za zapošljavanje, partneru u projektu, upit za potrebe provedbe aktivnosti zapošljavanja koji se odnosi na okolnost nalaze li se prijavljene kandidatkinje u evidenciji nezaposlenih osoba te je zaprimljeno očitovanje da su iste evidentirane kao nezaposlene osobe. Navodi se kako su sve kandidatkinje dostavile prijave u određenom roku te da je ocjenjivanje pristiglih prijava provedeno na način kojim će se omogućiti zapošljavanje kategorija teže zapošljivih žena, iz kojeg je razloga u tekstu javnog natječaja bilo naznačeno da su ciljane skupine nezaposlene žene s najviše završenim srednjoškolskim obrazovanjem s naglaskom na žene starije od 50 godina, a drugi kriteriji bili subroj članova domaćinstva nezaposlenih žena, prijavljeno prebivalište na području Općine Primorski Dolac i dr. Na objavljeni javni natječaj za zapošljavanje prijavile su se osobe sa završenim osnovnim i najviše srednjoškolskim obrazovanjem, s time da nije bilo prijavljenih osoba koje imaju završeno samo niže razrede osnovne škole, iako je ciljana skupina uključivala i osobe sa završenim nižim razredima osnovne škole.

Također se navodi da su sve žene koje su se prijavile na natječaj, a koje su poimenično navedene u dopisu, ispunjavale uvjete, a da se bodovanje njihovih prijava provodilo sukladno postavljenim ciljevima i pokazateljima Javnog poziva kao i da se provjera izvršavala putem Ministarstva rada i mirovinskog sustava te putem obrasca zahtjeva za nadoknadom sredstava kojim se dokazuje zapošljavanje žena ciljane skupine. Iznosi se da su veći broj bodova dobile prijave nezaposlenih žena s prebivalištem na području Općine Primorski Dolac, a manji broj bodova u postupku ocjene nezaposlene žene s područja drugih općina, što je sukladno s odobrenim iznosima financiranja prihvatljivog troška prijevoza žena prema cijeni karte od strane trgovačkog društva PROMET d.o.o. Split. Navedeno je dostavljeno Ministarstvu rada i mirovinskog sustava kao trošak za koje se traži nadoknada sredstava te se iznio stav kako trošak prijevoza od Splita do Primorskog Dolca nije prihvatljiv trošak prijevoza unutar projekta.

Obrazlaže se da je nezaposlenim ženama otežan dolazak i odlazak na posao zbog udaljenosti većih gradova, što takvim ženama koje imaju veći broj djece onemogućava odlazak na rad, na području Općine radi samo jedan dječji vrtić do 13,00 sati, a sve opisano onemogućava ikakvu mogućnost da zbog odlaska na posao i vraćanju s istoga ujedno imaju osigurani smještaj djece predškolske dobi do svog povratka sa posla.

Zaključno se iznosi da je postupak proveden transparentno, jer u cijelosti bio javan i dostupan svim kategorijama krajnjih korisnika i svim kategorijama nezaposlenih osoba, zamišljen je kao način pružanja pomoći krajnjim korisnicima te nezaposlenim ženama, s jasno postavljenim kriterijima i uvjetima koje obje kategorije moraju ispunjavati, te po svom karakteru na neki način predstavlja „pozitivnu diskriminaciju" navedenih kategorija osoba.

Očitovanju Općine priloženi su Ugovor o dodjeli bespovratnih sredstava sklopljen između Ministarstva rada i mirovinskog sustava, kao Upravljačkog tijela, Hrvatskog zavoda za zapošljavanje, kao Posredničkog tijela razine 2, s jedne strane, te Općine Primorski Dolac, kao korisnika sredstava Europskog socijalnog fonda, s druge strane, kojim su dodijeljena bespovratna sredstva za provedbu projekta „Zajedno želimo, zajedno možemo“, svrha projekta uključivanje žena u nepovoljnom položaju na tržištu rada i poboljšanje kvalitete života krajnjih korisnika, osoba starije životne dobe, ukupna vrijednost projekta 2.954.782,80 kn. Navedeni Ugovor je ispred Općine Primorski Dolac potpisao dužnosnik Joško Dujmović.

Priloženi su i dopis Općine Primorski Dolac od 15. rujna 2017. upućen Hrvatskom zavodu za zapošljavanje, kojim se iznosi da Općina planira provedbu navedenog projekta te da je provela aktivnosti identificiranja krajnjih korisnika na području Općine, iz kojeg razloga traži podatke o potrebnim i deficitarnim zanimanjima, koji je potpisao dužnosnik Joško Dujmović, odgovor navedenog državnog tijela kojim se analiziraju potrebe na tržištu rada za pojedinim zanimanjima, odluka o raspisivanju javnog natječaja za prijam u radni odnos na određeno vrijeme PROJEKT „Zajedno želimo, zajedno možemo“ od 22. listopada 2018., koju ju donio dužnosnik Joško Dujmović, koja sadrži podatke o broju traženih osoba te predviđenom trajanju radnog odnosa, Javni natječaj za prijam u radni odnos od 22. listopada 2018., koji je objavio dužnosnik Joško Dujmović, poruka elektroničke pošte službenice Hrvatskog zavoda za zapošljavanje od 31. listopada 2018. kojim se traži od Općine da se pošalje objavljeni javni natječaj, dopis Općine Primorski Dolac od 9. studenoga 2018. kojim se traži provjera jesu li kandidatkinje prijavljene na natječaj evidentirane kao nezaposlene osobe, odluka o imenovanju posebnog povjerenstva za provedbu javnog natječaja od 5. studenoga 2018. koju je donio dužnosnik Joško Dujmović, zapisnik navedenog povjerenstva o otvaranju, pregledu i ocjeni ponuda od 9. studenoga 2018. u kojem se utvrđuje da je u propisanom roku zaprimljena 23 prijava, od kojih jedna ne ispunjava uvjete javnog natječaja te je nakon izvršenog bodovanja utvrđena ranga lista od 19 kandidatkinja koje će se pozvati na intervju, pri čemu je ……………. navedena pod rednim brojem 11, odluka o izboru kandidatkinje – žena za obavljanje poslova pružanje usluge i podrške osobama starije životne dobi – PROJEKT „Zajedno želimo, zajedno možemo“, koju je donio dužnosnik Joško Dujmović 14. studenoga 2018., kojom je izabrano 19 kandidatkinja temeljem javnog natječaja od 29. listopada 2018., među kojima je pod rednim brojem 4. navedena ……………., dopis Centra za socijalnu skrb, Podružnica Kaštela od 14. studenoga 2018. kojim se obavještava Općina Primorski Dolac da korisnici prema navedenom projektu nisu u evidenciji navedenog Centra kao korisnici iste ili slične usluge, prijave kandidatkinja, te ugovori i aneksi ugovora o radu koje je Općina, zastupana po dužnosniku Jošku Dujmoviću, sklopila sa 19 djelatnica.

U izvješću o imovinskom stanju koje je podnio Povjerenstvu povodom stupanja na dužnost općinskog načelnika Općine Primorski Dolac, dužnosnik Josip Penić je naveo da je oženjen te da se njegova supruga zove …………….. Usporedbom podataka iz zaprimljenog ugovora o radu s podatcima izvješća o imovinskom stanju, utvrđeno je da je ………… supruga dužnosnika Josipa Penića.

Uvidom u podatke nadležnog obrtnog registra, utvrđeno je da je pod brojem MBO: 97891945 upisan obrt Namještaj Mišković, obrt za proizvodnju i usluge, Primorski Dolac, vlasnik ……………, datum osnivanja obrta 4. lipnja 2018. koji je ujedno i datum početka obavljanja djelatnosti.

Na zahtjev Povjerenstva, Matični ured Kaštel Novi, dostavio je dopisom, KLASA: 223-03/20-03/178/179, URBROJ: 2181-12-00-20-1 od 28. rujna 2020. izvatke iz matice vjenčanih za dužnosnika Joška Dujmovića i ……………., iz kojih proizlazi da je …………………. bio vjenčani kum navedenog dužnosnika.

Povjerenstvo je stoga dopisom Broj: 711-I-3673-P-123-19/20-08-17 od 12. listopada 2020. u odnosu na navode prijave od 4. travnja 2019. zatražilo od Općine Primorski Dolac očitovanje je li u razdoblju od svibnja 2017.g. pa nadalje nastao poslovni odnos između Općine Primorski Dolac i obrta Namještaj Mišković, obrt za proizvodnju i usluge, vl. ……………….. ako da tko je odlučivao o njegovu nastanku i zašto je odabran upravo taj obrt, koliko iznosi vrijednost poslovnog odnosa u svakoj godini, kao i je li isti postojao i prije svibnja 2017.g., zajedno sa dostavom cjelokupne dokumentacije koja se odnosi na taj poslovni odnos (odluke, zapisnici, pozivi, ugovori, knjigovodstvene kartice).

Također, Općina je istim dopisom pozvana navesti je li dužnosnik Joško Dujmović, općinski načelnik Općine Primorski Dolac, imao saznanja da se supruga dužnosnika Josipa Penića, zamjenika općinskog načelnika Općine Primorski Dolac, prijavila na javni natječaj za zapošljavanje koji je objavljen 22. listopada 2018.g. u okviru projekta „ZAJEDNO ŽELIMO, ZAJEDNO MOŽEMO“, je li dužnosnik Josip Penić poduzeo bilo koju radnju u tom postupku kao i je li o toj okolnosti usmeno ili pisano izvijestio dužnosnika Joška Dujmovića, odnosno predsjednika Općinskog vijeća Općine Primorski Dolac.

Općina Primorski Dolac očitovala se dopisom od 21. listopada 2020., KLASA: 041-01/20-01/02, URBROJ: 2134-02-01-01-20-2 u kojem se navodi da su u razdoblju od svibnja 2017., od kada je dužnosnik Joško Dujmović stupio na dužnost općinskog načelnika, nastali poslovni odnosi između Općine Primorski Dolac i obrta Namještaj Mišković, i to temeljem dva postupka jednostavne nabave.

U odnosu na obrazloženje zašto je odabran navedeni obrt, u dopisu se iznosi da je Općina Primorski Dolac uputila poziv za dostavom ponude Obrtu Mišković, čiji je vlasnik ………………….., za uslugu izrade uredskog namještaja iz razloga, jer je na području Općine Primorski Dolac to jedini obrt koji izrađuje uredski namještaj, a isti je osnovan u lipnju 2018. Navodi se da vlasnik obrta zajedno sa svojom obitelji živi i radi u Primorskom Dolcu te da se dužnosnik rukovodio smjernicama kako treba poticati lokalno poduzetništvo, zbog čega je angažirao navedeni obrt u cilju poticanja razvoja lokalnog gospodarstva i mladih obitelji na ostatak u ruralnom području.

U odnosu na provedbu projekta „Zajedno želimo, zajedno možemo“, navodi se da je dužnosnik Joško Dujmović imao saznanja da se supruga dužnosnika Josipa Penića prijavila na natječaj u okviru tog projekta te da je dokumentacija vezana za taj projekt već dostavljena Povjerenstvu, ali i Pučkom pravobranitelju dana 17. siječnja 2019., koji je odbacio pritužbu. Navodi i da je dužnosnik Josip Penić usmeno obavijestio predsjednika Općinskog vijeća Općine Primorski Dolac o toj okolnosti te da je supruga dužnosnika Josipa Penića dugi niz godina bila nezaposlena, ima završenu srednju stručnu spremu i da je kao pripadnica ciljane skupine ispunila sve uvjete iz natječaja.

Navedenom očitovanju priložen je, poziv za dostavu ponude, sukladno članku 12. Zakona o javnoj nabavi („Narodne novine“ broj 120/16.), koji je izradilo Stručno povjerenstvo Općine Primorski Dolac 19. kolovoza 2019. upućen obrtu Namještaj Mišković, obrt za proizvodnju i usluge, vl. …………….., s predmetom nabave uredski materijal, ponuda tog obrta od 20. kolovoza 2019. na iznos od 10.500,00 kn bez PDV-a, za uslugu izrade i montaže uredskog ormara, Upisnik o zaprimanju ponuda od 26. kolovoza 2019., kojim se utvrđuje primitak navedene ponude, potpisan od strane predstavnika naručitelja, među kojima nije naveden dužnosnik Joško Dujmović, Zapisnik o otvaranju ponuda od 26. kolovoza 2019. te Zapisnik o pregledu i ocjeni ponuda, oba zapisnika potpisana od strane navedenih predstavnika naručitelja, kojim se predlaže donošenje odluke o prihvatu te ponude, odluka o prihvatu ponude od 26. kolovoza 2019., koju je donio dužnosnik Joško Dujmović, općinski načelnik, kojim se prihvaća ponuda obrta Namještaj Mišković, narudžbenica tog obrta od 28. kolovoza 2019. na iznos od 10.500,00 kn, račun na taj iznos od 3. rujna 2019. teračunovodstvena kartica Općine za navedeni obrt za taj iznos.

Očitovanju Općine priloženi su i odluka o početku postupka jednostavne nabave uredskog materijala od 20. veljače 2019., procijenjene vrijednosti 5.000,00 kn bez PDV-a,kojim se određuje poziv gospodarskom subjektu obrtu Namještaj Mišković, poziv za dostavu ponude, koji je izradilo Stručno povjerenstvo Općine Općine Primorski Dolac 20. veljače 2019. te je upućen tom obrtu, Upisnik o zaprimanju ponuda od 25. veljače 2019., kojim se utvrđuje primitak navedene ponude, potpisan od strane predstavnika naručitelja, među kojima nije naveden dužnosnik Joško Dujmović, ponuda navedenog obrta od 21. veljače 2019. na iznos od 4.500,00 kn, Zapisnik o otvaranju ponuda od 25. veljače 2019. te Zapisnik o pregledu i ocjeni ponuda, potpisani od strane navedenih predstavnika naručitelja, kojim se predlaže donošenje odluke o prihvatu te ponude, odluka o prihvatu ponude od 27. veljače 2019., koju je donio dužnosnik Joško Dujmović, općinski načelnik, kojim se prihvaća ponuda obrta Namještaj Mišković, narudžbenica tog obrta od 27. veljače 2019. na iznos od 4.500,00 kn, račun na isti iznos, računovodstvena kartica Općine za navedeni obrt za taj iznos te odgovor Pučkog pravobranitelja na pritužbu anonimnog podnositelja od 5. lipnja 2019. vezano za projekt „Zajedno želimo, zajedno možemo“u sklopu kojeg je provedeno zapošljavanje žena**.**

Člankom 4. stavkom 2. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a propisano je kako je dužnosnicima zabranjeno zloporabiti posebna prava koja proizlaze ili su potrebna za obnašanje dužnosti.

U odnosu na dužnosnika Joška Dujmovića, iz dostavljene dokumentacije nadležnog matičnog ureda utvrđeno je da je …………….. vjenčani kum navedenog dužnosnika, a što ukazuje na odnos bliskosti među njima, jer osoba koju se poziva za svjedoka pri sklapanju braka (kum) predstavlja osoban izbor ženika, kao što je to i prihvaćanje navedene uloge. Zbog navedenog odnosa osobne povezanosti, dužnosnik ne može biti nepristran kada u obnašanju javne dužnosti odlučuje o osobi koja se s njim nalazi u odnosu kumstva. Naime, zbog takvog međusobnog odnosa može biti dovedena u sumnju njegova savjesnost i nepristranost kada se dužnosnik u obnašanju dužnosti nađe u prilici donositi odluke kojima nastaju dva poslovna odnosa Općine Primorski Dolac s obrtom u vlasništvu njegova vjenčanog kuma (koji je osnovan 4. lipnja 2018.), obadva u 2019. godini, vrijednosti 10,500,00 kn i 4.500,00 kn, na temelju kojih taj obrt ostvaruje materijalnu korist.

Dužnosnik je, prije svega, pozvan štiteći javni interes prepoznati dvojbenost postupanja u takvim situacijama te sukladno tome zatražiti mišljenje od Povjerenstva u smislu članka 6. ZSSI-a, ali to nije učinio.

Dužnosnik nije donosio vlastite diskrecijske odluke, već odluke o prihvatu ponude nakon provedenog postupka jednostavne nabave od strane posebnog stručnog povjerenstva koje je upućivalo pozive za dostavom ponude. U slučaju kada bi dužnosnik diskrecijski i samostalno donosio takve odluke, moglo bi se raditi i o eventualnom zabranjenom djelovanju dužnosnika iz članka 7. ZSSI-a.

Stoga iz donošenja dvije odluke o prihvatu ponude obrta Mišković od 27. veljače 2019. te od 26. kolovoza 2019., u vlasništvu njegova kuma, proizlazi moguća povreda članka 5. stavka 1. ZSSI-a.

Sukladno članku 39. stavku 3. ZSSI-a, poziva se dužnosnik Joško Dujmović da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

U odnosu na dužnosnika Josipa Penića, iz očitovanja i priložene dokumentacije Općine Primorski Dolac proizlazi da je Općina, kao korisnik, sklopila Ugovor o dodjeli bespovratnih sredstava s Ministarstvom rada i mirovinskog sustava, kao Upravljačkim tijelom, te Hrvatskim zavodom za zapošljavanje, kao Posredničkim tijelom razine 2, kojim su Općini iz Europskog socijalnog fonda dodijeljena bespovratna sredstva za provedbu projekta „Zajedno želimo, zajedno možemo“.

Cilj provedbe ovoga projekta je zapošljavanje nezaposlenih žena prvenstveno iz teže zapošljivih skupina (starije iznad 50 godina, niži i srednji stupanj obrazovanja) koje će pružati pomoć osobama starije životne dobi s područja Općine. U tu je svrhu dužnosnik Joško Dujmović donio odluku o raspisivanju javnoj natječaja za prijam u radni odnos te je ujedno imenovao posebno povjerenstvo za njegovu provedbu, čiji članovi nisu bili navedeni dužnosnik niti njegov zamjenik, dužnosnik Josip Penić te je tijekom provedbe postupka zapošljavanja Općina konzultirala nadležnu područnu službu Hrvatskog zavoda za zapošljavanje u svrhu utvrđivanja ispunjavaju li kandidatkinje propisani uvjet nezaposlenosti. U okviru raspisanog javnog natječaja zaprimljene su 23 pravodobne prijave, od kojih je pristigla i prijava supruge dužnosnika Josipa Penića, zbog čega je vezano za ovu okolnost Povjerenstvo razmatralo moguću povredu odredbi ZSSI-a u odnosu na dužnosnika Josipa Penića.

Nadalje, nakon izvršenog bodovanja po mjerljivim kriterijima utvrđena je rang lista od 19 kandidatkinja koje su pozvane na intervju, a sam postupak bodovanja, u kojem je pod rednim brojem 11. navedena dužnosnikova supruga, provelo je imenovano posebno povjerenstvo. Konačnu odluku o odabiru kandidatkinja donio je dužnosnik Joško Dujmović, općinski načelnik Općine Primorski Dolac, a među odabranima je pod rednim brojem 4. navedena i supruga dužnosnika Josipa Penića da bi potom Općina, zastupana po dužnosniku Jošku Dujmoviću, sa svim odabranim kandidatkinjama sklopila ugovore o radu. Također, iz očitovanja Općine proizlazi da je od ukupno pristigle prijave 23 osoba zaposleno njih 19, pri čemu jedna osoba nije ispunjavala propisane uvjete.

U situaciji kada se supruga dužnosnika zapošljava u Općini u kojoj dužnosnik obnaša dužnost zamjenika općinskog načelnika, ukoliko bi on poduzimao radnje koje prethode nastanku radnog odnosa i nakon podnesenog prijedloga posebnog povjerenstva donio odluku o zasnivanju radnog odnosa ili sklopio ugovor o radu sa svojom suprugom ispred Općine Primorski Dolac, moglo bi se raditi o povredi članka 5. ZSSI-a, a ako bi diskrecijski i samostalno odlučivao o nastanku tog radnog odnosa, moglo bi doći i do povrede članka 7. ZSSI-a koja propisuje zabranjena djelovanja dužnosnika. S druge strane, supruga dužnosnika koja ispunjava unaprijed definirane uvjete ne može biti ograničena u ostvarivanju svojih privatnih interesa u odnosu na druge zainteresirane osobe koje ispunjavaju te uvjete samo zbog navedene okolnosti.

U konkretnome slučaju dužnosnik Josip Penić nije poduzeo niti jednu radnju u provedbi Javnog natječaja projekta „Zajedno želimo, zajedno možemo“, već je nakon utvrđene rang liste i ocjene dokumentacije prijavljenih kandidatkinja, provedene od strane povjerenstva koje je imenovao dužnosnik Joško Dujmović, o njihovu odabiru također odlučivao navedeni dužnosnik.

Osim toga, iz očitovanja Općine proizlazi da je dužnosnik Joško Dujmović raspolagao informacijom da je jedna od prijavljenih kandidatkinja supruga dužnosnika Josipa Penića i da je navedeni dužnosnik o tome usmeno obavijestio predsjednika Općinskog vijeća Općine Primorski Dolac, kao i da je supruga dužnosnika Josipa Penića, kao dugi niz godina nezaposlena osoba sa završenom srednjom stručnom spremom, bila u ciljanoj skupini te je ispunjavala sve uvjete iz natječaja.

Obzirom da dužnosnik Josip Penić nije poduzimao radnje u navedenom Javnom natječaju te da je usmeno obavijestio predsjednika Općinskog vijeća o okolnosti prijave svoje supruge, pri čemu je saznanja o tome imao i dužnosnik Joško Dujmović, koji je ovlašten postupati u istom postupku, nisu utvrđene okolnosti iz kojih bi proizlazilo da je dužnosnik Josip Penić koristio obnašanje navedene dužnosti kako bi utjecao na ostvarivanje probitaka člana svoje obitelji, odnosno ne proizlazi da bi u ovoj situaciji došlo do moguće povrede članka 5. ili članka 7. stavka 1. podstavaka c) ili i) ZSSI-a.

Slijedom svega navedenog, Povjerenstvo je donijelo odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Joško Dujmović, elektronička dostava
2. Dužnosnik Josip Penić, elektronička dostava
3. Podnositelj prijave
4. Objava na internetskoj stranici Povjerenstva
5. Pismohrana